b"\n_START_ARTICLE_\nKerguelenovi otoki\n_START_PARAGRAPH_\nKerguelenovi otoki le\xc5\xbee v ju\xc5\xbenem Indijskem oceanu na polo\xc5\xbeaju 49\xc2\xb0 20' ju\xc5\xbene zemljepisne \xc5\xa1irine in 70\xc2\xb0 20' vzhodne zemljepisne dol\xc5\xbeine. Glavni otok Kerguelen s povr\xc5\xa1ino 6.675 km\xc2\xb2 se je sprva imenoval Osamljeni otok (angle\xc5\xa1ko Desolation Island). Obkro\xc5\xbea ga pribli\xc5\xbeno 300 manj\xc5\xa1ih otokov, tako da je skupna povr\xc5\xa1ina oto\xc4\x8dja 7.215\xc2\xa0km\xc2\xb2. Podnebje je hladno in mo\xc4\x8dno vetrovno, morja okrog oto\xc4\x8dja pa so navadno viharna._NEWLINE_Oto\xc4\x8dje pripada Franciji. Odkril ga je Yves Joseph de Kerguelen-Tr\xc3\xa9marec februarja 1772. Na otoku so do iztrebljenja lovili tjulnje, morske medvede v 18. stoletju in morske slone v zgodnjem 20. stoletju. Oto\xc4\x8dje so za kraj\xc5\xa1i \xc4\x8das obiskale nekatere odprave, leta 1776 tudi odprava Jamesa Cooka._NEWLINE_Na otoku je vedno prisotnih 50-100 ljudi, saj od leta 1949 nanj redno prihajajo manj\xc5\xa1e znanstvene posadke. Na njem stoji tudi satelitska sledilna postaja. Na glavnem otoku \xc5\xbeivijo dobro prilagojene divje ma\xc4\x8dke, katerih prednice so ladijske ma\xc4\x8dke. \xc5\xbdivijo od morskih ptic in zajcev._NEWLINE_Glavna postaja stoji na vzhodnem koncu Morbihanskega zaliva (francosko Golfe du Morbihan). Imenuje se Port-Aux-Fran\xc3\xa7ais, vklju\xc4\x8duje pa bar, telovadnico, bolni\xc5\xa1nico, knji\xc5\xbenico in cerkev._NEWLINE_Pomorski roman Osamljeni otok (angle\xc5\xa1ko Desolation Island) Patricka O'Briana pripoveduje o posadki ladje, ki do\xc5\xbeivi brodolom na otoku Kerguelen."